บสก.ลงนามซื้อเอ็นพีแอลทหารไทยกว่า9พันล้าน
บสก.ซื้อหนี้เน่าแบงก์ทหารไทย 9,355 ล้านบาท&nbsp; ตั้งเป้าหมายทั้งปีรับซื้อหนี้เน่ามาบริหารเพิ่ม 2.5 หมื่นล้านบาท
28 เม.ย. 2553

บสก.ซื้อหนี้เน่าแบงก์ทหารไทย 9,355 ล้านบาท  ตั้งเป้าหมายทั้งปีรับซื้อหนี้เน่ามาบริหารเพิ่ม 2.5 หมื่นล้านบาท 
นายบรรยง วิเศษมงคลชัย กรรมการผู้จัดการ บริษัทบริหารสินทรัพย์กรุงเทพพาณิชย์ (บสก.) เปิดเผยว่าบสก.ได้ลงนามในสัญญาซื้อขายสินทรัพย์ด้อยคุณภาพ(เอ็นพีแอล) ของธนาคารทหารไทยและบริษัทบริหารสินทรัพย์พญาไท คิดเป็นมูลค่ารวม 9,355.07 ล้านบาท ในราคา 3,000 กว่าล้านบาท หรือราคาส่วนลด 60 % โดยบสก.จะชำระเงินเป็นตั๋วสัญญาใช้เงิน(พี/เอ็น)อายุ 7 ปี โดยทยอยจ่ายเงินทุกปีพร้อมอัตราดอกเบี้ยลูกค้ารายใหญ่ชั้นดี(เอ็มแอลอาร์)ลบเล็กน้อย 
ทั้งนี้ บสก.ได้รับซื้อรับเอ็นพีแอลจากธนาคารทหารไทย มูลค่าเกณฑ์สิทธิ 8,428.87 ล้านบาท จำนวนลูกหนี้ 187 รายจากจำนวน 4 กองทุน และรับซื้อรับโอนเอ็นพีแอลจาก บบส.พญาไท มูลหนี้ตามเกณฑ์สิทธิ 926.20 ล้านบาท จำนวนลูกหนี้ 135 ราย จากจำนวน 1 กอง คิดเป็นมูลค่ารับซื้อทั้งสิ้น 9355.07 ล้านบาท คิดเป็นลูกหนี้ 322 ราย โดยส่วนใหญ่เป็นลูกหนี้ในต่างจังหวัด 72 % ที่เหลือเป็นลูกหนี้อยู่ในเขตกรุงเทพฯและปริมณฑล  โดยบสก.จะส่งหนังสือแจ้งให้ลูกค้ารับทราบเพื่อเข้ามาเจรจาปรับโครงสร้างหนี้ 
นายบรรยง กล่าวว่า ปีนี้ บสก. ตั้งเป้ารับซื้อเอ็นพีเอและเอ็นพีแอล 1.5 หมื่นล้านบาท แต่เพียงไตรมาสแรกสามารถซื้อเอ็นพีแอลมาบริหารแล้วถึง 1.1 หมื่นล้านบาท ทั้งรับซื้อรับโอนเอ็นพีแอลของธนาคารยูโอบี ธนาคารกสิกรไทย รวม 2,000 ล้านบาท และอยู่ระหว่างตรวจสอบสินทรัพย์ธนาคารกสิกรไทยอีก 1,700 ล้านบาท ซึ่งคาดว่า ทั้งปีนี้จะรับซื้อเอ็นพีแอลมาบริหารไม่ต่ำกว่า  2.5 หมื่นล้านบาท เนื่องจากคาดว่าในช่วงครึ่งปีหลังธนาคารพาณิชย์และบรรษัทบริหารสินทรัพย์ไทย(บสท.)จะขายเอ็นพีแอลออกมากขึ้น เพื่อความคล่องตัวในการบริหารงาน 
ในช่วงไตรมาสแรก บสก. มีรายได้จากการปรับโครงสร้างหนี้และจำหน่ายทรัพย์ 4,813 ล้านบาท ทั้งปีนี้ตั้งเป้ารายได้ 12,000 ล้านบาท ซึ่งคาดว่าจะสามารถทำรายได้เกินเป้าหมาย  ซึ่งปัญหาทางการเมืองและสถานการณ์การชุมนุมทางการเมืองไม่กระทบกับยอดขาย และสำหรับลูกค้าที่ได้รับผลกระทบจากการชุมนุมฯสามารถยื่นขอผ่อนปรนการชำระหนี้ได้โดยจะพิจารณาเป็นรายๆไป
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า การขายหนี้ด้อยคุณภาพให้บสก.ครั้งนี้ จะทำให้เอ็นพีแอลของธนาคารลดลงจาก 11.4% เหลือเพียง 9.5 %   โดยธนาคารจะมีเงินจากการสำรองหนี้มาเป็นกำไร 200-300 ล้านบาท